Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 446/11)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE SPECIFIKACIJE KOJA NIJE MANJA ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„TROTE DEL TRENTINO”

EU BR.: PGI-IT-0965-AM02 – 18. rujna 2020..

ZOZP (X) ZOI ( )

1. Skupina koja podnosi zahtjev i legitimni interes

Consorzio di Tutela delle Trote del Trentino IGP

Adresa: Via Galileo Galilei, 43 – 38015 Lavis (TN)

E-pošta: consorziotroteigp@legalmail.it

Consorzio di Tutela delle Trote del Trentino IGP (Udruženje za zaštitu ZOZP-a „Trote del Trentino”) ovlašten je podnijeti zahtjev za izmjenu u skladu s člankom 13. stavkom 1. Odluke br. 12511 talijanskog Ministarstva za poljoprivrednu, prehrambenu i šumarsku politiku od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

☐ Naziv proizvoda

☐ Opis proizvoda

☐ Zemljopisno područje

☐ Dokaz o podrijetlu

☒ Način proizvodnje

☒ Veza

☐ Označivanje

☐ Nacionalni zahtjevi

☒ Ostalo (pakiranje)

4. Vrsta izmjene (izmjena)

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjena (izmjene):

Članak 5. stavak 2. – Uzgoj ribe

Odlučeno je da se dopusti i keramička obloga za ribnjake jer se njezina svojstva malo razlikuju od svojstava cementa te u nekim slučajevima može olakšati čišćenje ribnjaka. Upotreba keramičke obloge ne izaziva negativne promjene uzgojnih praksi ili organoleptičkih svojstava uzgojene pastrve. Sukladno tome, sljedeća rečenica:

Ribnjaci u kojima se uzgajaju nedorasle jedinke i odrasla riba moraju biti u cijelosti izrađeni od cementa, ili zemlje i cementa, ili sa stijenkama od cementa i zemljanim dnom, ili od staklenih vlakana, ili čelika, te moraju biti raspoređeni u nizu ili paralelno kako bi se postiglo maksimalno obogaćivanje vode kisikom.

mijenja se kako slijedi:

Ribnjaci u kojima se uzgajaju nedorasle jedinke i odrasla riba moraju biti u cijelosti izrađeni od cementa, ili zemlje i cementa, ili sa stijenkama od cementa i zemljanim dnom, ili od staklenih vlakana, ili čelika, ili keramike, te moraju biti raspoređeni u nizu ili paralelno kako bi se postiglo maksimalno obogaćivanje vode kisikom.

Nakon znatnih promjena kroz koje prolazi područje uzgoja zbog globalnog zagrijavanja i posljedičnih promjena u količinama snijega i padalina, temperature navedene u specifikaciji proizvoda za vodu u kojoj se uzgaja riba više ne odražavaju stvaran fizički okoliš u kojem uzgajališta pastrve u Trentinu sada moraju raditi. Stoga je nužno povećati navedenu temperaturu vode koja ulazi u ribnjake u zimskim mjesecima (prosječna temperatura od studenoga do ožujka) s 10 °C na 12 °C. Time se objašnjava odredba iz članka 5. stavka 2. točke (a) prema kojoj prosječna temperatura u mjesecima od studenoga do ožujka ne smije biti veća od 12 °C.

Stoga ova izmjena za sobom povlači prilagodbu članka 6. specifikacije proizvoda tako što se navedena temperatura vode od 10 °C mijenja na 12 °C. Ta se izmjena unosi i u točku 5. jedinstvenog dokumenta objavljenog u SL C 255 od 4. kolovoza 2015.

Mijenja se broj dnevnih promjena vode i s time povezane uzgojne gustoće ribnjaka. S obzirom na izvrsno stanje vode koja se upotrebljava, cilj je bio izbjeći potencijalne suše ili nestašice vode, uključujući privremene, koje objekte s više od 10 promjena dnevno i dopuštenom uzgojnom gustoćom od 40 kg/m3 prisiljavaju na brzo smanjenje na 30 kg/m3 kad broj promjena padne ispod 10 dnevno. S obzirom na to da prepoznatljiva svojstva ZOZP-a neće biti narušena, smatra se primjerenim dodati još jedan redak tablici, čime se uzgajivačima s više od 8 promjena dnevno omogućuje uzgojna gustoća od najviše 35 kg/m3. Time će se olakšati kratkoročno upravljanje mogućim nestašicama vode. Shodno tome, sljedeća tablica:

Broj dnevnih promjena vode Maksimalna uzgojna gustoća (kg/m3) Od 2 do 6 25 Od 6 do 10 30 Iznad 10 40

mijenja se kako slijedi:

Broj dnevnih promjena vode Maksimalna uzgojna gustoća (kg/m3) Od 2 do 6 25 Od 6 do 8 30 Od 8 do 10 35 Iznad 10 40

Popis dopuštenih sirovina, koji je obuhvaćao žitarice, zrnje te njihove proizvode i nusproizvode, uključujući koncentrate bjelančevina; sjemenke uljarica te njihove proizvode i nusproizvode, uključujući koncentrate bjelančevina i ulja; sjemenke mahunarki te njihove proizvode i nusproizvode, uključujući koncentrate bjelančevina; krumpirovo brašno te njegove proizvode i nusproizvode, uključujući koncentrate bjelančevina; proizvode i nusproizvode od riba i/ili rakova, uključujući ulja; brašno od morskih algi i od njega dobivene proizvode; proizvode od krvi nepreživača; i upotrebu prerađenih životinjskih bjelančevina dobivenih od nepreživača te krmnih smjesa koje sadržavaju takve bjelančevine, zamjenjuje se odredbom o zabrani upotrebe sljedećih sirovina:

— sirovog kukuruznog ulja,

— kukuruznog glutena,

— pogače ili brašna od kikirikija,

— sjemenki gorušice i proteinskih proizvoda dobivenih njihovom preradom,

— sjemenki sezama i proteinskih proizvoda dobivenih njihovom preradom.

Ovom se izmjenom pojašnjava zabrana upotrebe određenih sirovina koje bi mogle negativno utjecati na boju ili okus proizvoda. Ista izmjena unosi se i u točki 3.3. jedinstvenog dokumenta. Sljedeći tekst u specifikaciji proizvoda i jedinstvenom dokumentu:

U cilju povećanja karakteristične kvalitete mesa ribe ZOZP-a „Trote del Trentino” dopuštena je upotreba sljedećih sirovina:

1. žitarica, zrnja te njihovih proizvoda i nusproizvoda, uključujući koncentrate bjelančevina;

2. sjemenki uljarica te njihovih proizvoda i nusproizvoda, uključujući koncentrate bjelančevina i ulja;

3. sjemenki mahunarki te njihovih proizvoda i nusproizvoda, uključujući koncentrate bjelančevina;

4. krumpirovog brašna te njegovih proizvoda i nusproizvoda, uključujući koncentrate bjelančevina;

5. proizvoda i nusproizvoda od riba i/ili rakova, uključujući ulja;

6. brašna od morskih algi i od njega dobivenih proizvoda;

7. proizvoda od krvi nepreživača.

Dopuštena je i upotreba prerađenih životinjskih bjelančevina dobivenih od nepreživača te krmnih smjesa koje sadržavaju takve bjelančevine.

preinačen je kako slijedi:

Osim toga, zabranjena je upotreba sljedećih sirovina:

— sirovog kukuruznog ulja,

— kukuruznog glutena,

— pogače ili brašna od kikirikija,

— sjemenki gorušice i proteinskih proizvoda dobivenih njihovom preradom,

— sjemenki sezama i proteinskih proizvoda dobivenih njihovom preradom.

Jasnije je određeno razdoblje prestanka hranidbe, tako da više nije riječ o posljednjem danu hranidbe, već o suspenziji tovnog obroka. Odlučeno je i da se dopusti hranidba životinja osnovnim obrokom i tijekom razdoblja nakon ukidanja tovnog obroka, pod uvjetom da probavni trakt bude prazan pri klanju.

Cilj je te izmjene pojasniti pravila o hranidbi životinja kako bi se, uz poštovanje dobrobiti životinja, osiguralo da pri klanju nema neprobavljenog materijala u probavnom traktu. Stoga se smatra nužnim precizirati da se razdoblje prestanka hranidbe odnosi na tovni obrok. Primijećeno je da je, u nekim okolnostima, iz strukturnih razloga dolazilo do suspenzije tovnog obroka tijekom velikog broja dana u cijelom ribnjaku za koji se planira klanje, što znači da su neke životinje ostajale bez hrane i do 15/20 dana. Takav znatan nedostatak hranidbe ne može biti u potpunom skladu s pravilima o dobrobiti životinja i, štoviše, može dovesti do gubitka čvrstoće mišića, a time i do gubitka prepoznatljivih svojstava ZOZP-a, osobito ljeti. Shodno tome, u izmijenjenom tekstu riječ je izričito o suspenziji tovnog obroka te se navodi da se po potrebi može nastaviti s hranidbom životinja osnovnim obrokom, pod uvjetom da se ispune zahtjevi u pogledu odsutnosti neprobavljenog materijala u probavnom traktu.

Sljedeća rečenica u specifikaciji proizvoda:

Prije slanja odrasle ribe na preradu moraju se primijeniti sljedeća razdoblja prestanka hranidbe, koja ovise o temperaturi vode i broje se od dana nakon posljednjeg dana hranidbe:

mijenja se kako slijedi:

Prije slanja odrasle ribe na preradu moraju se primijeniti sljedeća razdoblja suspenzije tovnog obroka, koja ovise o temperaturi vode i broje se od dana nakon posljednjeg dana hranidbe:

i dodaje se sljedeći odlomak:

Kako bi se očuvala visoka razina dobrobiti životinja, tijekom razdoblja nakon suspenzije tovnog obroka može se nastaviti s hranidbom životinja osnovnim obrokom, pod uvjetom da probavni trakt pri klanju bude prazan.

Članak 5. stavak 4. – Pakiranje

Sljedeći stavak:

Konačni se proizvod mora prodavati na podlošcima od polistirena omotan folijom i/ili u kutijama od polistirena omotanima folijom i/ili u vakuumiranim pakiranjima i/ili u pakiranjima sa zaštitnom atmosferom (engl. modified atmosphere packaging, MAP).

mijenja se kako slijedi:

Konačni se proizvod mora prodavati na podlošcima omotan folijom i/ili u kutijama od polistirena omotanima folijom i/ili napunjenima ledom i/ili u plastičnim kutijama omotanima folijom i/ili napunjenima ledom i/ili u standardnim vakuumiranim pakiranjima ili drugim vakuumiranim spremnicima i/ili u pakiranjima sa zaštitnom atmosferom (MAP).

i rečenica:

One koje se prodaju cijele i/ili bez utrobe moraju imati masu od najmanje 200 g.

nadopunjuje se kako slijedi:

One koje se prodaju cijele i/ili bez utrobe moraju prije klanja imati masu od najmanje 200 g.

Radi ispunjavanja zahtjeva velikih trgovaca na malo uklanja se upućivanje na materijal od kojeg su izrađeni podlošci kako bi se omogućilo da se proizvod pakira na podlošcima od bilo kojeg materijala koji je prikladan za upotrebe predviđene u važećem zakonodavstvu. Dodaje se i interpretativno pojašnjenje u vezi s upotrebom leda, mogućnošću upotrebe plastičnih kutija za višekratnu upotrebu u cilju smanjenja potrošnje plastike i vakuumiranim pakiranjem drugačijim od standardnih vakuumiranih pakiranja. Naposljetku, pojašnjava se da se najmanja masa ribe koja se prodaje cijela i/ili bez utrobe odnosi na masu prije klanja.

Ova izmjena primjenjuje se na točku 3.5. jedinstvenog dokumenta.

JEDINSTVENI DOKUMENT

„Trote del Trentino”

EU br.: PGI-IT-0965-AM02 – 18. rujna 2020..

ZOI ( ) ZOZP (X)

1. Naziv (nazivi) [ZOI-ja ili ZOZP-a]

„Trote del Trentino”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda (vidjeti Prilog XI.)

Razred 1.7. Svježa riba, mekušci i rakovi te proizvodi dobiveni od njih.

3.2. Opis proizvoda na koji se odnosi naziv iz točke 1.

Zaštićena oznaka zemljopisnog podrijetla „Trote del Trentino” dodjeljuje se salmonidnim ribama koje se uzgajaju na proizvodnom području iz točke 4. i pripadaju vrsti Oncorhynchus mykiss (Walbaum), kalifornijska pastrva. Pri stavljanju na tržište pastrva mora imati sljedeća svojstva: zelenkasta leđa s ružičastom crtom na obje strane; bjelkasti trbuh; tamne točkice po tijelu te na leđnoj i repnoj peraji. Koeficijent kondicije ne smije biti veći od 1,25 za ribu mase do 500 grama ili 1,35 za ribu mase iznad 500 grama. Ukupan udio masti u mesu ne smije biti veći od 6 %. Meso je bijele ili ružičaste boje poput boje lososa, čvrsto, mekano i krto, ima nježan okus ribe i blagi miris slatke vode te u ustima ne ostavlja okus blata. Sve neželjene arome u proizvodu moraju biti ograničene, pri čemu sadržaj geosmina mora biti niži od 0,9 μg/kg, a čvrstoća mišića mora biti takva da izdrži silu pritiska od najmanje 4 N.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Obroci moraju biti u skladu s tradicionalnom i ustaljenom praksom te se moraju primjenjivati točno i dosljedno. Stoga upotrijebljena hrana za životinje ne smije sadržavati GMO sirovine.

Osim toga, zabranjena je upotreba sljedećih sirovina:

— sirovog kukuruznog ulja,

— kukuruznog glutena,

— pogače ili brašna od kikirikija,

— sjemenki gorušice i proteinskih proizvoda dobivenih njihovom preradom,

— sjemenki sezama i proteinskih proizvoda dobivenih njihovom preradom.

Obroci moraju biti sastavljeni tako da zadovoljavaju potrebe životinja u različitim fazama uzgojnog ciklusa, sukladno ciljevima specifikacije proizvoda.

Svi dodatci namijenjeni za upotrebu u hrani za životinje koji su u skladu s važećim propisima dopušteni su. Boja mesa ribe slična boji lososa mora biti rezultat upotrebe u prvom redu karotenoidnog pigmenta astaksantina i/ili prirodnih karotenoida.

3.4. Posebni proizvodni postupci koji se moraju provesti na određenom zemljopisnom području

Faze uzgoja, koje obuhvaćaju fazu mlađi sa žumanjčanom vrećicom, fazu nedoraslih jedinki i fazu odraslih pastrva, i klanje moraju se odvijati na području utvrđenom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Konačni se proizvod mora prodavati na podlošcima omotan folijom i/ili u kutijama od polistirena omotanima folijom i/ili napunjenima ledom i/ili u plastičnim kutijama omotanima folijom i/ili napunjenima ledom i/ili u standardnim vakuumiranim pakiranjima ili drugim vakuumiranim spremnicima i/ili u pakiranjima sa zaštitnom atmosferom (MAP).

Kad je riječ o vrstama proizvoda, pastrve se prodaju kao svjež proizvod, i to cijele, bez utrobe, filetirane i/ili narezane. One koje se prodaju cijele i/ili bez utrobe moraju prije klanja imati masu od najmanje 200 g.. Proizvod koji se prodaje filetiran i/ili narezan mora imati masu od najmanje 90 g.

3.6. Posebna pravila za označivanje proizvoda na koji se odnosi registrirani naziv

Izraz „Indicazione Geografica Protetta” (zaštićena oznaka zemljopisnog podrijetla) ili pokrata „IGP” (ZOZP) moraju biti navedeni na svakom pakiranju/spremniku jasnim i neizbrisivim slovima te se moraju jasno razlikovati od svakog drugog teksta.

Oznaka mora biti prevedena na jezik države u kojoj se proizvod prodaje. Zabranjeno je dodavanje bilo kakvih opisa koji nisu izričito predviđeni.

Na svakom pakiranju/spremniku mora se, na etiketi ili na samom pakiranju, nalaziti jasno prikazan logotip prikazan u nastavku. Alternativno, logotip može biti otisnut u nijansama sive boje.

Na svakoj se etiketi ili na pojedinačnom pakiranju mora nalaziti i europski znak za ZOZP. Na etiketi ili drugoj odgovarajućoj oznaci mora biti naveden broj ili referentna oznaka proizvođača i/ili serije.

4. Sažeta definicija zemljopisnog područja

Područje proizvodnje ZOZP-a „Trote del Trentino” uključuje cijelu autonomnu pokrajinu Trento i općinu Bagolino u pokrajini Brescia. To područje obuhvaća glavne rijeke u pokrajini Trentino te njihove pritoke i pripadajuće doline.

5. Veza sa zemljopisnim područjem

Proizvodno područje oblikovano je superpozicijom nekoliko ciklusa glacijalne i fluvijalne erozije. U geomorfološkom smislu radi se o uglavnom planinskom području s dolinama koje su više ili manje duboko usječene u geološki supstrat te čine sve slivne bazene na području. Na području proizvodnje ZOZP-a „Trote del Trentino” vlada klima tipična za alpska područja, s učestalim padalinama, u zimskim mjesecima često u obliku snijega, te s niskim temperaturama čak i ljeti. Na proizvodnom području postoje i polja pod trajnim snježnim pokrivačem i glečeri iz kojih dolazi sva voda koja se upotrebljava za uzgoj pastrva. Klimatske i hidrogeološke karakteristike definiranog zemljopisnog područja, koje nije moguće prenijeti ili umjetno stvoriti, ribi „Trote del Trentino” daju svojstva koja je čine posebnom. Kad je riječ o kemijskom sastavu izvorske vode u pokrajini Trentino, količine elemenata u tragovima (magnezija, natrija, kalija) niže su od europskog prosjeka, zbog čega je voda izuzetno pogodna za razvoj pastrva. Vodotoci koji napajaju uzgajališta pastrva u pokrajini Trentino izvrsne su biološke kvalitete, s vrijednostima proširenog biotičkog indeksa (PBI) većima od osam, što odgovara I. ili II. razredu kvalitete.

Zahtjev za priznavanje ZOZP-a „Trote del Trentino” opravdava činjenica da se predmetni proizvod razlikuje od drugih proizvoda iste kategorije po vrlo niskom koeficijentu kondicije i udjelu masnoća. Nadalje, meso je čvrsto, mekano i krto, ima nježan okus ribe i blagi miris slatke vode te u ustima ne ostavlja okus blata koji se često javlja kod pastrva iz uzgoja.

Posebna kvaliteta ribe „Trote del Trentino” proizlazi u prvom redu iz karakteristika vode u kojoj se pastrva uzgaja, koje ima u izobilju zahvaljujući stalnoj prisutnosti snijega i leda na tom području i koja je bogata kisikom, dobrog kemijskog, fizikalnog i biološkog sastava i niske temperature, koja je od studenoga do ožujka uglavnom niža od 12 °C.

Vode su hladne i siromašne hranjivim tvarima, što rezultira sporim rastom. To smanjuje količine proizvedene ribe, ali povećava kvalitetu mesa, koje zahvaljujući tome ima nizak koeficijent kondicije i nizak udio masnoće. Zahvaljujući obilju vode i nagibu terena većina uzgajališta pastrva u pokrajini Trentino ima kaskadno postavljene ribnjake, što omogućuje prirodno obogaćivanje vode kisikom. Dobra kvaliteta vode sprečava proliferaciju algi i neželjenih mikroorganizama, čiji su metaboliti odgovorni za neugodne okuse, primjerice okus blata, koji se javlja kad u vodi ima previše geosmina.

Zbog klimatskih uvjeta koji vladaju na tom području i djelovanja ljudi u smislu skrbi o uzgajalištima i upravljanja njima, riba „Trote del Trentino” čvrsto je povezana sa zemljopisnim područjem proizvodnje.

Uzgoj ribe „Trote del Trentino” ima vrlo dugu tradiciju. Praksa uzgoja ribe u ribnjacima počela je u 19. stoljeću (1879.) izgradnjom umjetnog ribogojilišta u mjestu Torbole Cilj je bio raširiti praksu uzgoja ribe i poribiti javne vode mlađem pastrve. Prva privatna uzgajališta riba osnovana su 1891. u Predazzu, 1902. u Giustinu i 1926. u Tioneu, a nakon Drugog svjetskog rata i brojna druga. Tijekom godina ta su uzgajališta održavala vlastita matična jata, koja su osvježavana povremenim uvođenjem novih sojeva iz drugih uzgajališta ili iz divljine, čime su se posebne karakteristike uzgajanog proizvoda prenosile na kasnije generacije.

Ta je tradicija učvršćena osnivanjem udruženja uzgajivača pastrve u pokrajini Trentino (Associazione dei Troticoltori Trentini) 1975., koje je odigralo jako važnu ulogu u ponovnom pokretanju uzgoja pastrve na proizvodnom području. Naziv „Trote del Trentino” u međuvremenu se čvrsto uvriježio u trgovačkom i u svakodnevnom jeziku, što se može lako dokazati računima, etiketama i promidžbenim materijalima.

Upućivanje na objavljenu specifikaciju proizvoda

(članak 6. stavak 1. drugi podstavak ove Uredbe)

Cijeli tekst specifikacije proizvoda dostupan je na sljedećoj internetskoj stranici:

http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na internetskoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità” („Kvaliteta”) (u gornjem desnom kutu zaslona), zatim na „Prodotti DOP IGP STG” („Proizvodi ZOI ZOZP ZTS”) (na lijevoj strani zaslona) te naposljetku na „Disciplinari di Produzione all’esame dell’UE” („Specifikacije podnesene na razmatranje Europskoj uniji”).

(1) SL L 343, 14.12.2012., str. 1.